Id-Direttiva tal-Kunsill 94/24/KE
tat-8 ta’ Ġunju 1994
li temenda l-Anness II tad-Direttiva 79/409/KEE dwar il-konservazzjoni ta’ għasafar selvaġġi
IL-KUNSILL TA’ L-UNJONI EWROPEA,
Wara li ikkunsidra t-Trattat illi jistabbilixxi l-Komunitá Ewropea, u b’mod partikolari l-Artikolu 130s (1) tiegħu,
Wara li ikkunsidra l-proposta tal-Kummissjoni [1],
Wara li ikkunsidra l-opinjoni tal-Kunsill Ekonomiku u Soċjali [2],
Jaġixxi skond il-proċedura stabbilita fl-Artikolu 189ċ tat-Trattat,
Filwaqt li l-Anness II tad-Direttiva tal-Kunsill 79/409/KEE tat-2 t’April 1979 dwar il-konservazzjoni ta’ għasafar selvaġġi [3] għandu jiġi emendat sabiex jittieħed kont ta’ l-aħħar tagħrif dwar is-sitwazzjoni ta’ avifawna;
Filwaqt illi diversi Stati Membri staqsew lill-Kummissjoni sabiex temenda l-AnnessII/2 sabiex tinkludi ċerti speċi illi ma jistagħux ikunu legalment soġġetti għall-kaċċa;
Filwaqt illi l-Artikolu 7(4) ta’ l-istess Direttiva jirrikjedi lill-Istati Membri sabiex jassiguraw illi l-prassi tal-kaċċa tkun taqbel mal-prinċipji ta’ użu għaqli u kontroll ekoloġikament ibbilanċjat ta’ l-ispeċi ta’ l-għasafar ikkonċernati;
Filwaqt illi minħabba d-distribuzzjoni ġeografika u l-livelli ta’ populazzjoni tagħhom f’ċerti pajjiżi ċerti speċi jistgħu jkunu soġġetti għall-kaċċa jew ikkontrollati lokalment bir-riżultat illi ċerti rikjesti għall-addizzjonijiet fl-Anness II/2 jiġu approvati;
Filwaqt illi l-ispeċi Limosa limosa, Limosa lapponica u Numenius arquata għandhom jiġu mneħħija mill-Anness II/2 fir-rigward ta’ l-Italja sabiex jiġu protetti l-ispeċi Numenius tenuirostis li huma fil-periklu li jispiċċaw globalment peress illi tant jixbħu mill-qrib l-abitudnijiet tagħhom kif ukoll l-apparenza illi hemm riskji ta’ konfużjoni;
Filwaqt illi tiġix permessa l-kaċċa ta’ l-ispeċi mniżżla fl-Anness II/2 jew le hija biss għażla li minnha l-Istati Membri jistgħu jagħmlu jew ma jagħmlux użu; filwaqt illi, għalhekk, mhumiex mitluba illi jieħdu miżuri sabiex jagħmlu hekk u, jekk huma jiddeċiedu hekk, jistgħu jagħmlu dan anke wara d-data mniżżla għall-applikazzjoni ta’ din id-Direttiva,
ADOTTA DIN ID-DIRETTIVA:
Artikolu 1
It-test ta’ dan l-Anness ta’ din id-Direttiva se jiġi sostitwit għal dak ta’ l-Anness II/2 tad-Direttiva 79/409/KEE.
Artikolu 2
L-Istati Membri għandhom idaħħlu fis-seħħ il-liġijiet, ir-regolamenti u d-dispożizzjonijiet amministrattivi neċessarji sabiex huma jimxu skond din id-Direttiva sat-30 ta’ Settembru 1995.
Meta l-Istati Membri jadottaw dawn id-dispożizzjonijiet huma għandhom jinkludu referenzi għal din id-Direttiva jew jakkumpanjaw dawn id-dispożizzjonijiet b’dawn ir-referenzi fuq il-pubblikazzjoni uffiċċjali tagħhom. L-Istati Membri għandhom jistabbilixxu l-mod kif għandhom isiru dawn ir-referenzi.
Artikolu 3
Din id-Direttiva hija indirizzata lill-Istati Membri.
Magħmula fil-Lussemburgu, fit-8 ta’ Ġunju 1994.